Pakolaiskriisin todellisia sankareita ovat Libanon ja Jordania, sanoo Maailmanpankin johtaja – ”Kuvittele, kun jopa neljäsosa maan väestöstä on pakolaisia”

Maailmanpankin hauraiden valtioiden ja konfliktien ryhmää johtava Franck Bousquet muistuttaa, että noin 90 prosenttia maailman pakolaisista oleskelee kehittyvissä valtioissa – ei vauraassa Euroopassa.

Maailmanpankin konfliktiryhmää johtavan Franck Bousquetin tehtävänä on pitää huoli siitä, että Syyrian sodan kaltaisten humanitaaristen kriisien tuhot jäisivät mahdollisimman pieniksi ja lyhytaikaisiksi.

Pelkästään Syyriasta on paennut yli viisi miljoonaa ihmistä vuoden 2011 jälkeen. Inhimillisen tragedian lisäksi pakolaisuus tuhoaa lähtömaan taloutta ja rasittaa etenkin naapurimaita, jotka joutuvat äkillisesti huolehtimaan sadoistatuhansista tai jopa miljoonista uusista asukkaista.